钦定古今图书集成/明伦汇编/宫闱典/第134卷 > 张彝宪
## 钦定古今图书集成/明伦汇编/宫闱典/第134卷 > 张彝宪

按《明外史宦官传》：“彝宪初为司礼太监。庄烈帝即位
时，惩魏忠贤祸败，尽撤诸方镇守中官，委任大臣。既
而以廷臣竞门户，兵败饷绌，不能赞一策，乃复思用
内侍。崇祯三年九月，同日遣四人监视边镇，王坤、宣
府刘文忠，大同刘允中山西。彝宪以有心计，令钩校
户、工二部出入，发帑金为建署，名曰户工总理，其权”
视外总督、内团营提督焉。给事中宋可久、冯元飙、宋
鸣梧、李世祺、常自裕、吴南灏、阮震亨，御史姜思睿、李
柄、张应辰，刑部主事杜麟征皆言用刑馀之人，大辱
国。主事冯元飏言：“即用，毋令得荐举。”帝悉不听。吏部
尚书闵洪学率朝臣具公疏争。帝曰：“苟群臣殚心为
国，朕何事乎？”内臣莫敢对。南京侍郎吕维祺上疏责
辅臣不能匡救，大学士周延儒等因请撤还。礼部侍
郎李孙宸亦以召对力奏，帝俱不能用也。而给事中
魏呈润、南京御史李曰辅至以论内臣被谴。由是彝
宪遂按行两部，踞尚书公座，敕郎中以下谒见。工部
侍郎高弘图不为下，抗疏乞归，削籍去。主事金铉亦
以为言，旋以他事斥去。彝宪愈骄纵，凡边镇请军器，
故勒不发。管盔甲主事孙肇兴等恐军需迟滞，因劾
其误国。奉旨令回奏，罪至遣戍。南京主事周镳亦切
谏，立命褫职。七年春，朝觐，彝宪请令天下官亲投会
计册。山西提学佥事袁继咸极言不可，弗听。其夏，彝
宪期工部尚书周士朴批发太仆寺金，士朴不赴。帝
诘之，士朴曰：“臣堂上官，不宜下行监督事，且不敢废
《太祖制》。”未几，士朴竟罢去。明年八月，帝下诏曰：“往以
廷臣不职，故委寄内侍。今兵制粗立，军饷稍清，其尽
撤监视，总理彝宪。”乃入直内廷。又明年，命守备南京。
寻卒。